Figeľ, Ján, podpredseda NR SR (2015-05-26):
Ďakujem pekne, pani kolegyňa. Ctené dámy, vážení páni, dovoľte mi pár pohľadov povedať na tému, ktorá si ich aj zaslúži. A ja ju považujem za riešenie viacerých súvislostí dnešnej slovenskej spoločnosti či z hľadiska problémov alebo potrieb, pretože rodinné podnikanie znamená dosahovanie viacerých cieľov naraz. Nie je to zázrak, nie je to marketing, ale naozaj vyjadrenie toho, čo rodina znamená a môže priniesť pre spoločnosť, ak je racionálne, dlhodobo, čitateľne podporovaná ako základná bunka spoločnosti. Čo je dobré pre rodinu, to je dobré aj pre spoločnosť a pre štát. To je múdrosť, to nie je definícia, ale civilizačná skúsenosť. Bez rodiny sa všetko robí ťažšie, drahšie. A dokonca bez rodiny mnohé problémy sa ani nedajú riešiť. A teraz tá téma rodinné podnikanie s tým súvisí v mnohých dimenziách práve preto, lebo nástup totality alebo strata slobody veľmi súvisela s ochudobnením rodín alebo odobratím toho, čo rodina znamená, už či znárodňovaním, vysídľovaním, presídľovaním, všelijakými atakmi na tých, ktorí znamenali základné bunky a hlavne teda nezávislé bunky od moci. A vrátiť tomuto prostrediu silu znamená dosiahnuť zároveň viacero cieľov, aj čo sa týka rodiny a vitality rodiny, aj čo sa týka podnikania, jeho vnímania charakteru a váhy v spoločnosti, aj správneho pochopenia tradície a takisto kultúry, lebo to zasahuje aj do kultúry. Vrátim sa k rodine, ktorá je naozaj základnou bunkou spoločnosti. Tam sa vytvára prvotná, primárna, sociálna súdržnosť aj skúsenosť, tam by mala byť reálnou aj ekonomická vitalita, životaschopnosť z hľadiska zamestnanosti či zamestnávania alebo zamestnateľnosti. Tam sa buduje prvotná dôvera a angažovanosť človeka v zodpovednosti za seba, za tých druhých a za celok. Som rád, že z hľadiska zamerania aj súčasná vláda dala veľmi silné vyhlásenie do svojho programu, no a vo svetle toho by možnože aj takýto návrh mohol byť osvojený aj väčšinou, nielen menšinou v parlamente, pretože ak na tých slovách záleží, tak rodinné podnikanie je veľmi dôležitou odpoveďou na také slová, aké sú v programovom vyhlásení vlády z mája 2012. Podnikanie. Často na Slovensku je vnímané ako špekulácia, akože činnosť pre tých, ktorí, no, dobre, podnikajú, ale nie je to cnosť, je to skôr narábanie s peniazmi, záujmami, pričom podnikanie je a má byť poslanie. Podnikateľská činnosť je veľmi potrebná a prospešná, pretože preberá na seba iniciatívu, veľkú mieru rizika, zodpovednosti za tých druhých. Vážni podnikatelia sú väčšinou skôr chudí a unavení. Taký je ich reálny stav, pretože nonstop majú zodpovednosť za seba, za firmu, za budúci deň alebo rozhodnutia, ktorými nesú veľkú mieru rizika. Obraz podnikania na Slovensku by sa zmenil, keby rodinné podnikanie bolo uzákonené. Po tretie, tradícia. Často to chápeme ako folklór, ako niečo z 20., 19., 18. storočia, cyrilo-metodského obdobia. Správna tradícia je aktualizáciou osvedčeného, je modernizáciou toho, čo funguje a z generácie na generáciu potvrdzuje svoju životaschopnosť. Aj podnikanie má byť tradičné, môže byť tradičné, pretože má prenášať to osvedčené, to dôležité aj v oblasti ekonomickej aktivity. Správne chápanie tradície nie je o prenášaní popola alebo uchovávanie popola po predkoch, ale prenášaní ich presvedčenia, ich kultúry, ich viery, teda ohňa, nie popola, ale, áno, kultúry života . Aj v podnikaní to platí, a preto sú mnohé rodiny hrdé na rodinné firmy, na tradíciu, ktorá hovorí o tom, že otec a otcov otec a generácie dozadu dokázali v ťažkých, zložitých meniacich sa podmienkach realizovať sen alebo poslanie, alebo víziu, ktorou je možno rodinný hotel, rodinná farma alebo zamestnávanie ľudí preto, lebo je to súčasť zodpovednosti za seba a za spoločnosť. V západnej Európe, ktorú nepodčiarkujem ako ideál, ale ako reál, je rodinné podnikanie dominantnou formu alebo tradíciou v ekonomike. To zároveň znamená dominantnú zamestnanosť v tejto sfére, pretože rodinné firmy sú skôr malé, menšie, stredné, a preto zamestnanosť je ich väčšou silou než nejaké monopolné veľké výrazné postavenie megafiriem. Ale aj mnohé veľké medzinárodné firmy vznikali a žijú a existujú dnes ako rodinné. Tým vám chcem povedať, že rodinné podnikanie má významný dopad na charakter a rozsah zamestnanosti, ale aj na charakter ekonomiky. A tú štvrtú odrážku som si spojil s termínom kultúra, lebo kultúra je v hodnotách, na ktorých záleží, ktoré považujeme za rozhodujúce v živote. A medzi nimi nemôže a nemá chýbať zodpovednosť, ku ktorej patrí aj schopnosť riešiť problémy, definovať projekt alebo zámer začať s iniciatívou, nielen s ňou začať, ale ju aj rozvinúť do úspešnej podoby. A táto kultúra zodpovednosti, etika zodpovednosti zároveň formuje charakter národa a charakter spoločnosti. (Reakcia z pléna.) So mnou hovoríte? (S úsmevom povedané.) Všetko dobré prajem, áno, pani predsedníčka, pozdravujem všetkých, aj Humenné. Je to o kultúre spoločnosti a tým pádom aj štátu, pretože ak na takýchto prístupoch jednotlivcov, rodín a spoločenstiev sa vieme zhodnúť ako dôležitých, pričom ich podporujeme, tak sa tým formuje kultúra národa a spoločnosti. My sme do návrhu zákona zahrnuli tri základné formy, z nich jednu z poľnohospodárstva,. A tu ide o súkromne hospodáriacich roľníkov, teda vlastne rodinné farmy. Ďalšou formou sú rodinné živnosti a ďalšou formou sú obchodné spoločnosti, buď teda akciové spoločnosti, alebo spoločnosti s ručením obmedzeným. Som presvedčený, že je to lepšie ako akékoľvek balíčky, aj keď, samozrejme, isté doplnenia alebo aktualizácia a adresná pomoc vo forme balíkov je súčasťou slovenskej politiky už dlhšie. Ale toto znamená stavať ľudí na vlastné nohy, ponúknuť im namiesto záchrannej siete trampolínu, namiesto ryby udicu, ale aj zdravú vodu a priestor na to, aby cez rovnosť šancí, cez rozumnú podporu mohli obživiť seba, blízkych, ale aj ďalších. Opakujem, v programovom vyhlásení vlády je veľmi, veľmi, veľmi silná pasáž o rodine. Oceňovali sme to, ale zároveň skôr sa pýtam, prečo takýto návrh zákona nemôže prejsť prvým čítaním, aby vylepšený alebo totožný mohol sa stať súčasťou slovenskej legislatívy, o to viac, že aj v Európe takéto pravidlá sú a dokonca Európsky parlament pracuje na spoločnom rámci po našej iniciatíve pre rodinné podnikanie v rámci Európy, teda Európskej únie. Chcem na záver povedať, že, áno, tento návrh je takou vlajkovou loďou nášho programu. Nehovorím to ani prekvapivo, ale skôr v reakcii na kolegov, ktorí to tu spomínali, lebo spája v jednom viac rodinu, prácu a spravodlivosť. Ak je niečo dobré pre rodinu, tak to je dobré aj pre spoločnosť, aj pre štát. A ak je niečo dobré, tak je to aj spravodlivé, inak to nejde. Často sociálne opatrenia sú nespravodlivé, a preto sú antisociálne. Spravodlivosť je kritériom a je dôležitým prejavom spoločného dobra. Takže, ctené dámy a vážení páni, aj vo vzťahu k rodine, aj vo vzťahu k zamestnanosti i spravodlivosti na Slovensku vám predkladáme návrh, ktorý je hodný nielen pozornosti, ale aj podpory. Ďakujem pekne. (Potlesk.)